Document ID: 31987L0219

NEUVOSTON DIREKTIIVI, annettu 30 päivänä maaliskuuta 1987,
tiettyjen nestemäisten polttoaineiden rikkipitoisuutta koskevan jäsenvaltioiden lainsäädännön lähentämisestä annetun direktiivin 75/716/ETY muuttamisesta (87/219/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 ja 235 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
direktiivillä 75/716/ETY(4) velvoitetaan jäsenvaltiot toteuttamaan kaikki tarvittavat toimenpiteet sen varmistamiseksi, että yhteisössä voidaan markkinoida kaasuöljyjä vain, jos niiden rikkipitoisuus ei ylitä tiettyjä rajoituksia,
mainitussa direktiivissä säädetään, että komissio voi katsoessaan sen aiheelliseksi tehdä aiheellisia ehdotuksia erityisesti kaasuöljyjen rikkipitoisuusrajojen muuttamiseksi ottaen huomioon muun muassa rikkidioksidin aiheuttaman ilman pilaantumisen määrän,
Euroopan yhteisöjen perättäisissä toimintaohjelmissa ympäristöalan toimenpiteiksi(5) korostetaan ilman pilaantumisen ehkäisemisen ja vähentämisen merkitystä, yhteisöstä tuli lisäksi päätöksen 81/462/ETY(6) nojalla valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen osapuoli; sopimuksessa määrätään erityisesti strategioiden ja politiikkojen kehittämisestä ilman pilaantumisen rajoittamiseksi ja niin suuressa määrin kuin mahdollista asteittaiseksi vähentämiseksi ja ehkäisemiseksi,
ottaen huomioon rikkidioksipäästöistä ympäristölle aiheutuvat haittavaikutukset mukaan lukien ne, jotka johtuvat kaasuöljyn käytöstä, on tarpeen kiireellisesti vähentää näiden päästöjen määriä kaikkialla missä se on toteutettavissa,
on asianmukaista määrätä kaasuöljyjen rikkipitoisuudelle uusi enimmäistaso, kuten direktiivissä 75/716/ETY säädetään,
jäsenvaltioiden tulisi voida vaatia tietyissä olosuhteissa säädetystä enimmäistasosta alhaisempaa tasoa,
tämän direktiivin vaikutuksia tulisi tarkastella sopivan ajan kuluttua, ja
rikistä aiheutuvan ilman pilaantumisen vähentäminen edistää yhtä yhteisön päämääristä, joka koskee ympäristön suojelemista ja sen tilan parantamista; perustamissopimuksessa ei kuitenkaan nimenomaisesti säädetä tähän tarvittavista valtuuksista, joten on sovellettava perustamissopimuksen 235 artiklaa,
ON ANTANUT TÄMÄN DIREKTIIVIN:
1 artikla
Muutetaan direktiiviä 75/716/ETY seuraavasti:
1) Korvataan 1 ja 2 artikla seuraavasti:
"1 artikla
1 Tässä direktiivissä 'kaasuöljyllä` tarkoitetaan mitä tahansa raakaöljytuotetta, joka kuuluu yhteisen tullitariffin (Common Customs Tariff) alaotsikon 27.10 C I alle (10 päivänä joulukuuta 1984 painos), tai mitä tahansa raakaöljytuotetta, joka tislautuvuutensa perusteella luetaan polttoaineena käytettäväksi tarkoitettuihin keskitisleisiin ja joiden tilavuudesta vähintään 85 prosenttia tislautuu 350 °C:ssa mukaan lukien tislaushäviö.
2 Edellä 1 kohtaa ei sovelleta kaasuöljyihin:
- joita käytetään merenkulussa;
- joita on sisävesialusten polttoainetankeissa sekä vyöhykkeeltä toiselle kulkevien tai kolmannen maan ja jäsenvaltion rajan ylittävien moottoriajoneuvojen polttoainetankeissa;
- jotka on tarkoitettu käsiteltäviksi jalostamoteollisuudessa.
2 artikla
1 Jäsenvaltioiden on toteutettava tarvittavat toimenpiteet varmistaakseen, että kaasuöljyjä voidaan saattaa yhteisössä markkinoille vain, jos niiden rikkinä ilmoitettu rikkiyhdistepitoisuus ei ylitä 0,3 painoprosenttia 1 päivästä tammikuuta 1989 alkaen.
2 Jos tapahtuu olennaisia muutoksia ympäristöön liittyvissä vaatimuksissa tai rikinpoistotekniikassa tai taloudellinen tilanne yhteisössä raakaöljyn tarjonnan osalta muuttuu merkittävästi, komissio voi omasta aloitteestaan tai jäsenvaltion pyynnöstä ehdottaa muutoksia 1 kohdassa ilmoitettuun rikkipitoisuuteen perustamissopimuksessa määrättyjen edellytysten mukaisesti.
3 Jos kaasuöljyn rikkipitoisuuden enimmäisrajan soveltaminen tulee jäsenvaltioille vaikeaksi raakaöljyn tai raakaöljytuotteiden tarjonnan äkillisen muutoksen vuoksi, jäsenvaltio ilmoitettuaan asiasta komissiolle voi sallia alueellaan korkeamman rajan neljän kuukauden ajan. Neuvosto voi komission ehdotuksesta määräenemmistöllä pidentää tätä ajanjaksoa."
2) Korvataan 4 7 artikla seuraavasti:
"4 artikla
Jäsenvaltiot eivät saa, tämän kuitenkaan rajoittamatta 5 artiklan soveltamista, 2 artiklassa säädetystä soveltamispäivästä alkaen ja ottaen huomioon 3 artiklan kieltää, rajoittaa tai estää kaasuöljyjen saattamista markkinoille rikkisisällön perusteella edellyttäen, että ne ovat tämän direktiivin mukaisia.
5 artikla
1 Jäsenvaltiot voivat vaatia käytettäväksi kaasuöljyä, jonka rikkipitoisuus vastaa 0,2 painoprosenttia:
- vyöhykkeillä, jotka ne ovat määränneet 15 päivänä heinäkuuta 1980 ilman laadun raja-arvoista ja rikkidioksidin ja leijuman ohjearvoista annetun neuvoston direktiivin 80/779/ETY 4 artiklan(1), sellaisena kuin se on viimeksi muutettuna Espanjan ja Portugalin liittymisasiakirjalla, mukaisesti,
- aina kun mainitun direktiivin 5 artiklaa voidaan soveltaa,
- silloin kun rikkidioksidin kokonaispäästöistä ympäristölle tai kansallisomaisuudelle aiheutuva vahinko edellyttää kaasuöljyn rikkipitoisuuden arvon määräämistä alhaisemmaksi kuin mitä 2 artiklassa on säädetty.
2 Jäsenvaltioiden on ilmoitettava muille jäsenvaltioille ja komissiolle toimenpiteistä, jotka ne aikovat toteuttaa 1 kohdan mukaisesti ja niiden perusteet.
Kaasuöljyn, jonka rikkipitoisuus on vähemmän kuin 0,2 prosenttia, saattamista markkinoille ei saa kieltää.
6 artikla
Komissio valvoo tämän direktiivin soveltamisen vaikutuksia.
Komissio antaa viimeistään kolmen vuoden kuluttua tämän direktiivin tiedoksi antamisesta(2) neuvostolle kertomuksen, ottaen huomioon saatavilla olevan uuden tiedon ilmasta mitattujen rikkidioksidipitoisuuksien tasoista, edistymisen ilmanlaatuvaatimusten määrittämisessä, ympäristön tilan ja ilman saastumisen haitalliset vaikutukset sekä kaasuöljymarkkinoiden tilanteen, ja liittää kertomukseen asianmukaisen ehdotuksen yhden ainoan arvon määräämisestä.
Neuvosto, joka toimii perustamissopimuksen määräysten mukaisesti, päättää komission ehdotuksesta ennen 1 päivää joulukuuta 1991.
7 artikla
1 Jäsenvaltioiden on toteutettava tarvittavat toimenpiteet tarkastaakseen näytteiden avulla markkinoilla olevien kaasuöljyjen rikkipitoisuutta.
2 Markkinoilla olevien kaasuöljyjen rikkipitoisuuden määrittämiseksi annettu vertailumenetelmä on määritelty IP 336 menetelmällä. Markkinoilla olevien kaasuöljyjen rikkipitoisuuden määrittämiseksi tehtyjen kokeiden tulosten tilastollinen tulkinta tulee tehdä ISO 4259 standardin mukaisesti (vuoden 1979 painos).
(1) EYVL N:o L 229, 30.81980, s. 30
(2) Tämä direktiivi on annettu tiedoksi jäsenvaltioille 2 päivänä huhtikuuta 1987"
2 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1988. Niiden on ilmoitettava tästä komissiolle viipymättä.
2 Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 30 päivänä maaliskuuta 1987.

Labels: 14
20